《衡山高赠周公仪方伯》
明代·郑善夫

吾闻天高不可升，南岳上应天玑衡。绝地七千五百丈，祝融之峰最巉嶒。

乾坤开辟自古纲维平。三山西圮六鳌死，然后阳门反户东南倾。

巑空遏日乃有此巨镇，俨如天王神武虎臣矫矫来千城。

离宫富炎德，桂树常冬荣。若非昆崙西起占枢纽，泰山之外谁当南岳之纵横。

芙蓉石廪势腾掷，雷泓风穴声硼𥔀。七十二青莲，一一凌紫清。

行云肤寸合，呼吸遍四溟。鸿雁高飞不能过，嗟尔鹤上人胡为抗行云而上征。

回风潇潇吹古雪，倒翰七泽流三星。潇湘如系沦洞庭，君山萍漂一点青。

累臣帝子不可以招而返兮，但见苍梧惨澹鼓瑟悲湘灵。

吾闻地有五岳犹天五行，衡山万古合峥嵘。日南天阙傥或折尾闾，汎溢地道何由成。

吁嗟乎祝融驭无极，朱鸟来有凭。夫何为乎绛天芒熛，炎海波涛惊。

天生豪杰须尔用，五岳四渎备尔形。弥纶藩翰岂比块然者，不然天将谁使之清，地将谁使之宁。

周夫子，崇高遍博要如此，平生意气吾与尔。

作者简介：（1485—1523）福建闽县人，字继之，号少谷。弘治十八年进士。授户部主事，榷税浒墅。愤嬖幸用事，弃官归。正德中，起礼部主事，进员外郎。谏南巡，受廷杖，力请归。嘉靖初，以荐起为南京吏部郎中，途中病死。工画善诗。有《少谷集》、《经世要谈》。